Պատրիկ Բաբումյան

Պատրիկ Բաբումյան  (), գերմանահայ ծանրորդ, բոդիբիլդեր, համաշխարհային ռեկորդակիր։

Պատրիկ Բաբումյանը ծնվել է 1979 թվականին, Իրանի Աբադան քաղաքում, հայկական ընտանիքում։ Յոթ տարեկանում ընտանիքի հետ տեղափոխվել է Գերմանիա։ Տասներեք տարեկանում սկսում է զբաղվել պրոֆեսիոնալ ուժային սպորտով։

1999 թվականին Պատրիկը Գերմանիայում անցկացվող բոդիբիլդինգի մրցաշարում գլխավոր մրցանակին է արժանացել։ Լոգլիֆտի բարձրացման մրցումում համաշխարհային ռեկորդ է սահմանել՝ բարձրացնելով 180 կգ։ 

2005 թվականից Պատրիկը դարձել է բուսակեր, իսկ 2011 թվականից՝ խիստ բուսակեր, որն իր սննդակարգից բացառում է կենդանական ծագման մթերքը` միս, ձու, ձուկ, կաթ և կաթնամթերք։ Նա օգտագործում է բրինձ, կարտոֆիլ, վարսակ, միրգ, բանջարեղեն և կանաչեղեն, ինչպես նաև սոյայի կաթ, բուսական և մրգային կոկտեյլներ։ 

Պատրիկը կենդանիների իրավունքների պաշտպանության PETA ընկերության և «Բուսակերներ» կազմակերպության անդամ է։ 2011 թվականին նա Գերմանիայում ճանաչվել է «ուժեղ մարդ» սթրոնգմեն (strongmen): 

2012 թվականին նա  համաշխարհային նոր ռեկորդ է սահմանել՝ գլխից վերև բարձրացնելով 127 կգ-անոց գարեջրի տակառը։ 

2013 թվականին Պատրիկ Բաբումյանը Տորոնտոյում (Կանադա) նոր ռեկորդ է սահմանել՝ բեռներով քայլքից նա տարել է 550 կգ քաշանոց բեռ։ 

Պատրիկ Բաբումյանը եղել է Հայաստանում, համագործակցել է COAF-ի հետ («Հայաստանի մանուկներ» բարեգործական հիմնադրամ) հետ և վերանորոգել Արագածոտնի մարզի Արտենի գյուղի սպորտային դահլիճը։

Պատրիկը, ով մասնագիտությամբ նաև հոգեբան է, իր հարսնացուի հետ միասին գիրք է գրել՝ նվիրված սպորտային սննդին։ Գիրքը թարգմանվել է անգլերեն։

Ծանոթագրություններ 

Գերմանահայ ծանրամարտիկներ